ADVANC ร่วงหนักเกือบ 20% หลายโบรกฯ สั่งปรับพอร์ตขายหุ้นสื่อสาร
ADVANC ร่วงเกือบ 20% บล. กสิกรไทยมองผลกระทบเบื้องต้น ADVANC อาจต้องลงทุนเพิ่มขึ้น คาดมีค่าใช้จ่ายการตลาดเพิ่มขึ้น เพื่อรักษาฐานลูกค้า โดยล่าสุด ณ เวลา 16.16 น.อยู่ที่ 156.50 บาท ลบ 36.50 บาท หรือ 18.91% มูลค่าการซื้อขาย 1.27 หมื่นล้านบาท
21 ธ.ค. 2558

ผู้สื่อข่าวรายงานว่า ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ณ เวลา 16.16 น.อยู่ที่ 156.50 บาท ลบ 36.50 บาท หรือ 18.91% มูลค่าการซื้อขาย 1.27 หมื่นล้านบาท โดยราคาหุ้นเปิดตลาดที่ 175 บาท ระหว่างวันปรับตัวขึ้นสูงสุดที่ 175.50 บาท ต่ำสุดที่ 155.50 บาท
ขณะที่ดัชนีหุ้นไทยล่าสุดเมื่อเวลา 16.12 น. ดัชนีหุ้นไทย อยู่ที่ 1,263.89 จุด ลบ 21.03 จุด หรือ 1.64% สูงสุด 1,280.08 จุด ต่ำสุด 1,263.40 จุด มูลค่าการซื้อขาย 5.26 หมื่นล้านบาท
บล.ไทยพาณิชย์ จำกัด ได้มีการลดน้ำหนักการลงทุนในหุ้นสื่อสาร หลังการประมูล 4G จบสิ้นลง โดยเฉพาะบริษัทที่ชนะการประมูล 4G ทั้ง TRUE JASADVANC เนื่องจากมีต้นทุนจากการประมูลสูงขึ้นมากและยังต้องใช้เวลาการลงทุนโครงข่ายอย่างน้อย 1 ปี รวมทั้งยังต้องมีการแข่งขันด้านราคาในการดึงลูกค้า ดังนั้น ในช่วงนี้จึงไม่มีการรับรู้รายได้เพิ่ม
ด้านนักวิเคราะห์บริษัทหลักทรัพย์ บล. กสิกรไทย ประเมิน JAS-TRUE ชนะประมูลคลื่น 900 MHz เป็นลบต่อกลุ่มสื่อสาร แนวโน้มปรับลดราคาเป้าหมายลงทุกตัว ส่วนผลกระทบเบื้องต้น ADVANC อาจต้องลงทุนเพิ่มขึ้น ใช้ค่าใช้จ่ายการตลาดเพิ่มขึ้น เพื่อรักษาฐานลูกค้า
ขณะที่นพ.ประวิทย์ ลี่สถาพรวงศา กรรมการ กสทช. เปิดเผยว่า การประมูลคลื่นความถี่ 900MHz ที่ผ่านมา ประเมินว่าบริษัท แอดวานซ์ ไวร์เลส เน็ทเวอร์ค จำกัด ในกลุ่ม ADVANC แม้จะไม่ชนะการประมูลในครั้งนี้ แต่เชื่อว่าเอไอเอส ที่อยู่ระหว่างเจรจาร่วมใช้งานคลื่น 2300MHz กับบมจ.ทีโอที (TOT) คาดว่าข้อสรุปของการสรรหาพันธมิตร TOT จะต้องมีเอไอเอส เป็นส่วนร่วมอย่างแน่นอน
ส่วนบล.เคจีไอ ระบุ ถึงแม้การที่ ADVANC พลาดใบอนุญาตคลื่น 900MHz รอบนี้จะทำให้บริษัทมีคลื่นไม่พอที่จะครอบคลุมพื้นที่ให้บริการในชนบทบางจุด ยังคงมองว่าบริษัทเป็นหุ้นที่ชอบที่สุดในแง่ของความสามารถในการทำกำไรและส่วนแบ่งตลาด จากการดำเนินธุรกิจอย่างแข็งแกร่งและการประหยัดต่อขนาดจากการที่มีส่วนแบ่งตลาดสูงที่สุดบวกกับโครงข่าย 2100MHz ที่ครอบคลุมกว้างขวาง แม้สภาวะที่เป็นลบจะกดดันกลุ่มสื่อสารในระยะสั้น แต่ยังคงเลือก ADVANC เป็นหุ้นเด่นและในระยะต่อไปน่าจะกลายเป็นการลงทุนที่เป็นบวกเพียงตัวเดียวในกลุ่ม เมื่อบริษัทอธิบายแผนสำรองออกมา 